hotchpotch/miracl-hf-unified huggingface dataset:
You Can’t Do That on Stage Anymore, Vol. 2
You Can't Do That on Stage Anymore, Vol. 2 on Frank Zappan vuonna 1988 julkaistu livealbumi. Albumin kappaleet on nauhoitettu Zappan kolmelta esiintymiseltä Helsingin Kulttuuritalolla vuonna 1974, mistä albumin lisänimi The Helsinki Concert, väärästä sanamuodosta huolimatta juontuu. Suomeen liittyvät kulttuurimaininnat (joita Zappa harrasti esityksen paikkakunnan mukaan kautta uransa) tulevat esille kolmessa kappaleessa. Room Service-kappale mainitsee ryhmän kohtelun hotellissa ja ravintoloissa vitsaillen. Approximate taas liittyy Eeva Helkaman polttareihin, joissa Zappa oli mukana. Seurue oli Helkaman ja Christian von Alftanin häävastaanotossa ja kenties itse häissä. Apu (Syyskuun 27., 1974, numero 39) otsikoi artikkelin "Outoa väkeä seurapiirihäissä." Albumin lopussa fani huusi Whipping Post-kappaleen nimeä ja Zappa viittasi siihen Montana-kappaleessa. Myöhemmin itse Whipping Post lisättiin yhtyeen esittämin cover-esityksiin. Satumaa tietenkin on suomalainen kappale ja yhtye urheasti yritti lausua suomenkielisiä sanoja, mutta tämän kohdalla vitsailu selviää parhaiten kuuntelemalla äänitystä.
Adrian Lester
Adrian Lester (s. 14. elokuuta 1968 Birmingham) on englantilainen näyttelijä, joka tunnetaan muun muassa roolistaan Mickey Stonena televisiosarjassa "Kelmien kerho".
Lester on naimisissa näyttelijä Lolita Chakrabartin kanssa ja heillä on kaksi lasta.
Zoot Allures
Zoot Allures on Frank Zappan vuonna 1976 julkaistu albumi. Se julkaistiin alun perin vinyylilevynä ja myöhemmin CD:nä. Albumi oli ainoa Zappan julkaisu Warner Brothersin kautta.
Kaikki kappaleet kirjoittanut Frank Zappa, ellei toisin mainita.
Juhani Salminen
Juhani Salminen () oli suomalainen yritys- ja ammattiyhdistysjohtaja.
Salminen oli koulutukseltaan lainopin kandidaatti. Salmisen työura oli pitkälti eläkevakuutusasioiden ajamista; hän toimi Vakuutusyhtiöiden Keskusliiton lakimiehenä, Tapaturmavakuutuslaitosten Liiton asiamiehenä ja Yrittäjäin Vakuutuksen lainopillisena asiamiehenä. Salminen toimi Työeläkelaitosten Liitto TELAn asiamiehenä ja myöhemmin toimitusjohtajana vuodesta 1971. Hänestä tuli Eläketurvakeskuksen toimitusjohtaja vuonna 1972. Eläketurvakeskuksesta Salminen siirtyi Ilmarisen varatoimitusjohtajaksi 1974 ja toimitusjohtajana hän oli vuosina 1975–1991.
Salminen toimi myös ammattiyhdistysjohtajana: Akavan varapuheenjohtajana 1963–1966 sekä puheenjohtajana 1966–1970. Salmisen aikana Akava pääsi mukaan neuvottelemaan tulopoliittisesta kokonaisratkaisusta.
Salmisen harrastuksena oli historia. Hän julkaisi kolme Suomen poliittista historiaa käsittelevää kirjaa ja neljäs kirja jäi häneltä kesken.
Inspectah Deck
Inspectah Deck (oikealta nimeltään Jason Hunter, s. 6. heinäkuuta 1970 Bronx, New York) on yhdysvaltalaisen hip hop -ryhmä Wu-Tang Clanin jäsen. Hän vierailee usein muiden soolojulkaisuissa.
Hollantilainen (kanirotu)
Hollantilainen on pieniin rotuihin kuuluva lemmikkikanirotu. Ihannepaino on 2,51-3,20kg.
Rodun varmin tuntomerkki on sille ominainen kaksi- tai kolmivärinen kuvionti. Perusvärin tulee olla valkoinen, kuvioväri voi olla mikä tahansa standardiin hyväksytty väri, tai yhdistelmä japanilaisen kanssa.
Kuvion tulee olla mahdollisimman selvärajainen ilman värien sekoittumista. Kuvio muodostuu kuviovärin värisistä poskista, korvista sekä rungon takaosasta. Lisäksi takajaloissa on oltava valkoiset mansetit.
Luonteeltaan hollantilaiset kanit ovat yleisesti ottaen erittäin sosiaalisia ja ne vaativat paljon huomiota osakseen. Rotu sopii hyvin esimerkiksi omistajansa ensimmäiseksi kaniksi.
MSAS
MSAS eli Multi-functional Satellite Augmentation System on Japanin GPS-paikannusta tarkentava SBAS-järjestelmä eli Japanin alueellinen DGPS-järjestelmä.
Se on samanlainen järjestelmä kuin Yhdysvaltain WAAS ja Euroopan unioniin EGNOS. Nämä järjestelmät tarkentavat GPS-paikannuksen tarkkuutta tyypillisesti 1,5-2 metriin horisontaalisessa suunnassa ja pystysuunnassa. Ilmailulla on tarve näin tarkkaan paikannukseen.
Uhka menneisyydestä
Uhka menneisyydestä ("Primeval") on brittiläinen scifi-draamasarja, jota on esitetty Ison-Britannian ITV-kanavalla helmikuusta 2007 lähtien. Sarjan on luonut Tim Haines ja Adrian Hodges, jotka ovat luoneet aikaisemmin ilmestyneet dokumentit "Matkalla dinosaurusten kanssa", "Muinaisten petojen matkassa" ja "Muinaisten hirviöiden matkassa", kuten myös Nigel Marvenin tähdittämän "Esihistoriallinen puisto" -dokumenttisarjan. Sarja on saavuttanut suurta suosiota, ja sitä on tehty viisi tuotantokautta.
Suomessa sarjaa on esittänyt SuomiTV.
"Uhka menneisyydestä" kertoo aikaporteista eli anomalioista, joita ilmestyy satunnaisesti ympäri Englantia. Näitä portteja pitkin olennot niin menneisyydestä kuin tulevaisuudesta pääsevät nykyaikaan, aiheuttaen kaaosta. Menneisyyteen tulee anomalia joka vie tulevaisuuteen ja toisin päin. Evoluutiobiologian professori Nick Cutter (Douglas Henshall) kuulee hirviöhavainnosta Forest of Deanin metsässä, hän, hänen oppilaansa Connor Temple (Andrew Lee-Potts) sekä assistenttinsa Stephen Hart (James Murray) lähtevät ottamaan asiasta selvää, sillä Nickin vaimo Helen (Juliet Aubrey) katosi kahdeksan vuotta sitten samaan metsään selvittäessään samanlaista hirviöhavaintoa. Paikalle ajautuu myös Wellingtonin eläintarhan herpetologi Abby Maitland (Hannah Spearritt), joka on käynyt katsomassa erään paikallisen pojan lemmikkiä, joka näyttää olevan uusi matelijalaji. Pian he löytävät anomalian metsästä, kuten myös joukon eläimiä permikaudelta 220 miljoonan vuoden takaa. Abby adoptoi matelijan, jota poika kutsuu nimellä Rex. Selviää, että eläin on Coelurosauravus, pieni liitävä matelija permikaudelta. Apua haetaan valtiolta, ja joukkoon liittyy tiimin tuleva johtaja James Lester (Ben Miller) sekä hänen apulaisensa Claudia Brown (Lucy Brown). Kaiken kukkuraksi Nickille vielä selviää, että hänen vaimonsa ei olekaan kuollut, vaan on kahdeksan vuoden ajan kulkenut anomaliasta toiseen.
Suurin osa "Uhka menneisyydestä" -sarjan olennoista on esihistoriallisia, mutta mukana on myös kehittyneitä olentoja tulevaisuudesta. Monet sarjan eläimet ovat myös tuttuja Hainesin ja Hodgesin dokumenteista. Yllättävää on, että vain muutamassa jaksossa esiintyy dinosauruksia, joten yleisölle vähemmän tunnetut otukset pääsevät pääosaan. Anomaliat avautuvat yleensä arkisiin paikkoihin tai aivan syrjään, mutta useimmiten itse anomaliosta tulleilla olennoilla ei ole eloonjääneitä silminnäkijöitä. Mukaan mahtuu siis esimerkiksi jättiläisselkärangattomia metrotunnelissa, merimatelijoita uimahallissa, sapelihammaskissa saalistamassa huvipuistossa, Gorgonops riehumassa koululla, kolumbianmammutti aiheuttamassa kaaosta moottoritiellä, valtava muinaisskorpioni uimarannalla, Deinonychus mellastamassa ostoskeskuksessa, Anurognathus-parvi hyökkäilemässä golfklubilla, tulevaisuuden hylkeitä ja haita järvissä ja viemäreissä, tulevaisuuden lepakkomainen peto aiheuttamassa kaaosta ympäri kaupunkia, sekä Giganotosaurus lentokentällä.
Quad City Thunder
Quad City Thunder on entinen koripallojoukkue, joka sijaitsi Quad Citiessa, eli Illinois'n ja Iowan alueella. Joukkue pelasi CBA:ssa vuodesta 1987 vuoteen 2001 saakka. Thunder voitti sarjan kaksi kertaa vuosina 1994 ja 1998, vuonna 1991 se sijoittui toiseksi.
Joukkueen kotiareenana toimi 6 000 henkeä vetävä Wharton Field House.
Níkos Xyloúris
Níkos Xyloúris () (7. heinäkuuta 1936 Anógeia, Kreikka – 8. helmikuuta 1980 Pireus, Kreikka) oli Kreetan saarella syntynyt kreikkalainen säveltäjä, laulaja ja kreetalaisen lyyran soittaja.
Jo nuorella iällä Xyloúris alkoi soittaa mandoliiniä ja laulaa ystävänsä Giórgis Kalomoíriksen kanssa. Xyloúris halusi kuitenkin oppia soittamaan lyyraa. Puolentoista vuoden ajan Xyloúris oli lyyransoittaja Leonídas Kládoksen oppilaana, jonka jälkeen hän alkoi yhdessä muiden kanssa kiertää kylissä soittamassa esimerkiksi hääjuhlissa.
Xyloúris meni 17-vuotiaana töihin musiikkihalli ”Kástroon” Iraklioniin. Ensimmäisen 78 levytyksestään, hän julkaisi vuonna 1958. Xyloúris poistui Kreikasta ensimmäistä kertaa vuonna 1966, jolloin hän osallistui Italiassa Sanremon folkmusiikkifestivaaleille. Siellä Xyloúris voitti ensimmäisen palkinnon. Pian Xyloúris aloitti esiintymiset Ateenassa.
Xyloúris syntyi vuonna 1936 Anógeian kylässä Rethymnonin prefektuurissa. Saksalaiset valloittajat polttivat Anógeian toisen maailmansodan aikana vuonna 1941. Tämän vuoksi Xyloúris oli pakotettu muuttamaan pois kylästä, johon hän kuitenkin myöhemmin palasi.
Hän tapasi juhlissa ja tansseissa soittaessaan varakkaan iraklionilaisen perheen tyttären, Ouránia Melampianákin, jonka kanssa hän avioitui. Parin ensimmäinen lapsi, Giórgos, syntyi vuonna 1960 ja toinen, Rinió, vuonna 1968.
Xyloúris kuoli aivokasvaimeen Manner-Kreikan Pireuksessa 8. helmikuuta 1980.
Níkos Xyloúris on laulaja–säveltäjä Psarantóniksen (oik. nimeltään Antónis) (s. 1942) ja Giánniksen (s. 1943) veli. Veljesten isä soitti myös lyyraa.
Sleep Dirt
Sleep Dirt on Frank Zappan vuonna 1979 julkaistu studioalbumi. Albumi julkaistiin alun perin vinyylilevynä ja myöhemmin remasteroituna CD:nä.
Tales of Monkey Island
Tales of Monkey Island on Telltale Gamesin kehittämä vuonna julkaistu seikkailupeli. Peli on "Monkey Island" -pelisarjan viides osa ja se julkaistiin viidessä osassa vuoden 2009 jälkipuolella. Peli on tehty LucasArtsin lisenssillä.
Pelin pääosassa on Guybrush Threepwood, jota ääninäyttelee jälleen Dominic Armato. Peli sijoittuu vuosia sarjan neljännen pelin, "Escape from Monkey Islandin", jälkeen.
Jon Masalin
Jon Henrik Masalin (s. 29. tammikuuta 1986 Helsinki) on suomalainen jalkapallomaalivahti, joka edustaa Norjan toiseksi korkeimmalla sarjatasolla pelaavaa Fredrikstad FK:ta.
Masalin valittiin Suomen alle 21-vuotiaiden maajoukkueeseen vuoden 2009 EM-kisoihin Ruotsiin korvaamaan leikkaukseen joutunutta Lukas Hradeckya. Hän oli tätä ennen pelannut alle 21-vuotiaiden joukkueessa yhden ottelun Pohjois-Irlantia vastaan 21. elokuuta 2007 toisella puoliajalla tullen Anssi Jaakkolan tilalle. Kotijoukkue voitti ottelun Ballymenassa 2–1. Lisäksi Masalin edusti Suomea alle 17-vuotiaiden vuoden 2003 MM-kotikisoissa.
Masalin on ollut Valioliigan Aston Villan kokoonpanossa, mutta ei ole pelannut edustusjoukkueessa yhtään ottelua. Erikoista Masalinin uralla on myös se, että hän ei ole pelannut yhtään Veikkausliigan ottelua.
Joulukuussa 2007 Masalin kirjoitti sopimuksen HamKamin kanssa ja siirtyi pois Notodden FK -seurasta Bosman-säännön mukaisesti.
Vic Lockman
Vic Lockman (oikea nimi Victor Lockman, s. 19. lokakuuta 1927) on Chicagosta kotoisin oleva entinen Aku Ankka -piirtäjä. Hän on kartuttanut Ankkalinnan hahmogalleriaa keksimällä Tony Stroblin kanssa Moby Ankan.
Henri Camara
Henri Camara (s. 10. toukokuuta, 1977) on senegalilainen jalkapalloilija. Pelipaikaltaan hän on hyökkääjä. Hän on ehtinyt edustaa urallaan jo yhdeksää eri joukkuetta. Camara on pelannut Ranskassa, Sveitsissä, Englannissa ja Skotlannissa.
Henri Camara on edustanut Senegalia eniten kaikista senegalilaisista pelaajista. Hän on myös tehnyt Senegalin maajoukkueelle kautta aikojen eniten maaleja. Camara oli mukana jo Senegalin maajoukkueen ensimmäistä kertaa esiinnyttyä Maailman Mestaruuskilpailuissa 2002. Turnauksessa Camara teki kaksi maalia Ruotsia vastaan alkulohkojen jälkeen ensimmäisellä pudotuspelikierroksella. Senegal voitti ottelun jatkoajalla Camaran maalilla 2-1. Seuraavassa ottelussa, puolivälierissä Turkkia vastaan Senegal putosi jatkosta.
Tummaviistäjät
Tummaviistäjät ("Pseudobulweria") on ulappaliitäjien heimoon kuuluva ulappalintusuku. Tummaviistäjien sukuun kuuluu BirdLifen mukaan neljä lajia.
Xavi (sarjakuvapiirtäjä)
Xavi, oikealta nimeltään Xavier Vives Mateu (s. 11. kesäkuuta 1951) on espanjalainen Aku Ankka -piirtäjä. Xavi on tehnyt paljon Mikki Hiiri -sarjoja. Xavi on tehnyt myös paljon yhteistyötä Paul Halasin ja Jack Sutterin kanssa.
Veli Kani
Veli Kani () on Disneyn sarjakuvahahmo, joka esiintyy yleensä "Aku Ankka" tai "Aku Ankka Ekstra" -lehdissä. Hän asuu metsässä tyttöystävänsä Pupu Söpön kanssa. Hänen vastustajiaan ovat Mikko Repolainen ja Veli Nalle, jotka yrittävät napata hänet siinä kuitenkaan koskaan onnistumatta.
Veli Kani perustuu samannimiseen veijarihahmoon, josta kerrotaan tarinoita afrikkalaisamerikkalaisissa kansantarinoissa. Hahmo esiintyi ensimmäisen kerran vuonna 1946 musikaalielokuvassa "Vanhat tarinat", joka perustuu näihin tarinoihin.
The W
The W on yhdysvaltalaisen hip hop- ryhmä Wu-Tang Clanin kolmas studioalbumi. Se julkaistiin 21. marraskuuta 2000.
Albumi nousi Suomen virallisen listan sijalle 33.
Veli Nalle
Veli Nalle on kömpelö sarjakuvahahmo. Hän esiintyy Pikku Hukka- ja Veli Kani -tarinoissa. Veli Kani -sarjoissa hän yrittää saada Mikko Repolaisen kanssa kiinni Veli Kania, mutta Pikku Hukan tarinoissa tämä usein sankarillisesti pelastaa kolmea pientä porsasta Sepe Suden kynsistä.
Mikko Repolainen
Mikko Repolainen on sarjakuvahahmo, joka esiintyy Veli Kani -sarjoissa. Hän kuuluu Kelmien Kerhoon. Sarjoissa hän yrittää pyydystää Veli Nallen kanssa Veli Kania. Repolainen on esiintynyt myös Pikku Hukka -sarjoissa. Hänen entisiä suomenkielisiä nimiään ovat Veli Kettu, Veli Mikko ja Kettu Repolainen.
Kelmien Kerho
Kelmien Kerho on Disneyn sarjakuvissa esiintyvä kerho. Kerhoon kuuluvat Sepe Susi, Niilo Näätä, Kalle Korppikotka, Mikko Repolainen ja Veli Nalle. Kelmien kerholla ei ole varsinaisesti aina samaa johtajaa, mutta Sepe on joskus ollut johtajana.
Skardu
Skardu () on kaupunki kiistellyn Kashmirin alueen Pakistaniin kuuluvalla Gilgit-Baltistanissa (aiemmin nimellä Pohjoisalueet). Se on Baltistanin alueen merkittävin kaupunki ja Skardun hallintoalueen pääkaupunki.
Skardu sijaitsee vuorten ympäröimässä 10 km leveässä ja 40 km pitkässä laaksossa Indus-joen ja Shigar-joen yhtymäkohdassa. Kaupunki on lähellä Karakorumin vuoristoa.
Laakso ja vuoret vaikuttavat Skardun ilmastoon siten, että kesät ja talvet tavallista viileämpiä. Talvisin Skardu voi olla runsaan lumen takia eristyksissä.
Suuri osa turisteista, retkeilijöistä ja vuorikiipeilijöistä kulkevat Skardun kautta. Toinen vastaava kaupunki Gilgit-Baltistanissa on Gilgit.
Sander Gulien
Sander Gulien (s. 4. huhtikuuta 1974) on hollantilainen Aku Ankka -piirtäjä. Hän kirjoitti ensimmäisen sarjakuvansa jo 13-vuotiaana. Kun Van Schuijlenburg näki hänen potentiaalinsa, niin hän rupesi opettamaan Guliania. Suoritettuaan koulutuksensa, Gulien ryhtyi piirtämään Disneyn sarjakuvia. Kokoelma hänen sarjakuviaan on albumissa, joka ilmestyi vuonna 2003. Se on nimeltään "De Grappigste Avonturen van Donald Duck".
Loop Ash
Loop Ash (Rūpu Asshu, joskus kirjoitettu myös L∞p Ash näyttääkseen enemmän logolta) on japanilainen ns. independent record label "Visual" tyylisille bändeille. Loop Ashia johtaa Michiru, joka on toiminut mm. n, Aiorian, S to M:n ja Maskin basistina. Loop Ash tunnetaan parhaiten kuuluisan Oshare Kei bändin Antic Cafen levy-yhtiönä. Uusimpana tulijana Loop Ashille on Lolita23q, joka oli ennen Speed Diskin alaisuudessa.
Iron Flag
Iron Flag on Wu-Tang Clanin neljäs studioalbumi, joka julkaistiin 18. joulukuuta 2001.
Albumi nousi Yhdysvalloissa Billboard 200 -listan sijalle 32. Single ”Uzi (Pinky Ring)” nousi Hot R&B/Hip-Hop Songs -listan sijalle 93.
Per Hedman
Per-Erik Hedman (s. 1959 Bjurholmin kunta) on ruotsalainen sarjakuvakäsikirjoittaja, joka on tehnyt vuodesta 1992 alkaen Disneyn sarjakuvia Egmontille.
Continental Basketball Association
Continental Basketball Association (CBA) oli Yhdysvalloissa pelattu koripallosarja.
Sarja perustettiin vuonna 1946. Kaudella 2007–08 sarjassa pelasi 10 joukkuetta, mutta kauden jälkeen kuusi joukkuetta vetäytyi sarjasta. Neljän joukkueen voimin pelattu kausi 2008–2009 jäi sarjan viimeiseksi.
Nedim Gürsel
Nedim Gürsel (s. 5. huhtikuuta 1951 Gaziantep, Turkki) on turkkilainen kirjailija. Hän on eturivin turkkilaisia nykykirjailijoita. Hän asuu Ranskassa ja on Ranskan kansalainen. Esikoisteoksestaan "Uzun Sürmüþ Bir Yaz" ('Kesä vailla loppua') hän on saanut Turkin merkittävimmän kirjallisuuspalkinnon. Hän opettaa Sorbonnessa Turkin nykykirjallisuutta ja on myös toimittaja. Hänen romaanejaan on sovitettu teatteriin ja elokuvaksi.
Gürsel haastettiin oikeuteen syytettynä, että hänen teoksensa loukkaa "Allahin tyttäret" islamin arvoja. Hänet kuitenkin vapautettiin syytteestä kesäkuussa 2009. Hän on joutunut muuttamaan pysyvästi Ranskaan kirjojensa saaman vastaanoton vuoksi. Hänen teoksensa (Ensimmäinen nainen) sensuroitiin 1983. Häntä vastaan ei kuitenkaan nostettu syytettä, mutta seuraus oli, että hänen teoksiaan ei vuosiin ollut saatavissa Turkissa.
Hänen ensimmäiset novellinsa ilmestyivät turkkilaisessa kirjallisuuslehdessä kun hän oli 16-vuotias. Kaunokirjallisuuden lisäksi hän on kirjoittanut esseitä ja matkakertomuksia.
Ghostface Killah
Dennis Coles (s. 9. toukokuuta 1970), tunnettu paremmin taiteilijanimellään Ghostface Killah, on yhdysvaltalainen rap-artisti ja hiphop-ryhmä Wu-Tang Clanin jäsen. Ghostface Killah julkaisi vuonna 1996 debyyttialbuminsa Ironman. Ghostface Killah julkaisi vuonna 2000 seuraavan albuminsa Supreme Clientelen. Se myi yli 700 000 kappaletta. Hän julkaisi myös Trife Da Godin kanssa albumin vuonna 2005. Ghostface Killah tunnetaan räväkästä pukeutumisestaan, isoista ketjuista ja muista koruista kuten myös ainutlaatuisesta tyylistään. Uransa alussa Ghostface piti kasvoillaan myös naamiota.
Karl Markovics
Karl Markovics (s. 29. elokuuta 1963 Wien) on itävaltalainen näyttelijä. Markovics oli pääosassa vuoden 2007 parhaan vieraskielisen elokuvan Oscar-palkinnon voittaneessa elokuvassa Väärentäjä. Hän on naimisissa näyttelijätär Stephanie Taussigin kanssa. 
Markovich näytteli myös Poliisikoira Rexissä vuosina 1994-1996.
Tobias Moretti
Tobias Moretti (s. 11. heinäkuuta 1959) on itävaltalainen näyttelijä. Hänet muistetaan parhaiten televisiosarja "Poliisikoira Rex"istä, jossa hän näytteli Richard Moseria vuosina 1994–1998. Muut hänen tunnetut esiintymisensä ovat elokuvissa "Troilus ja Cressida" (1981), "Man Is Man" ja "Die Schatzinsel" (suom. Aarresaari). Hän on ollut vuodesta 1997 naimisissa Julia Morettin kanssa, ja parilla on kaksi lasta; Antonia (s. 1998) ja Lenz Valentino (s. 2001)
Bradleyn yliopisto
Bradleyn yliopisto eli Bradley University on yksityinen yliopisto Peoriassa, Illinoissa. Se perustettiin vuonna 1897 ja on nykyisin keskikokoinen yliopisto Yhdysvaltain mittakaavassa.
Urheilussa yliopisto kuuluu Missouri Valley Conferenceen, jossa se kilpailee yhdeksän muun yliopiston kanssa.
Nganasanit
Nganasanit (aikaisempia nimityksiä "tavgit", "tavgisamojedit"; nganasaniksi "ńaa") ovat Venäjällä Krasnojarskin aluepiirin Taimyrin piirissä asuva, uralilaisen kieliperheen samojedilaiseen haaraan kuuluvaa nganasanin kieltä puhuva kansa. Heillä on laissa tunnustettu Venäjän vähälukuisen alkuperäiskansan asema.
Nganasanit jakautuvat läntiseen Avamin ja itäiseen Vadejevin ryhmään. Avamin nganasanit asuvat Dudinkan kuntaan kuuluvissa Ust-Avamin ja Volotšankan taajamissa, Vadejevin nganasanit Hatangan kunnan Novajassa. Kummallakin ryhmällä on oma murteensa. Vuoden 1989 väestönlaskennan mukaan Venäjällä oli 1 300 nganasania, mutta vuonna 2002 enää 834, joista 766 asui Taimyrin piirikunnassa. Nganasanin kielen puhujia laskettiin olevan 505 henkeä. Lähes kaikki nganasanit puhuvat venäjää ja huomattava osa myös dolgaania.
Nganasanien esi-isiä ovat samojedit, joihin on sekoittunut varhaisempaa jukagiiri- ja tunguusiväestöä. Alkuperäisväestön elinkeino oli villipeuran metsästys, samojedit toivat alueelle poronhoidon. 1600-luvun alussa seudulle tunkeutuivat jasakkiveroa keränneet venäläiset. Nganasaniheimojen asuinalue käsitti aluksi koko Taimyrin niemimaan aina Hatanganlahdelle saakka. 1700-luvulta lähtien kaakosta tunkeutui jakuutteja, joihin sulautuneet evenkit ja venäläiset muodostivat vähitellen dolgaanien kansanryhmän. Dolgaanit ja lännestä saapuneet nenetsit työnsivät nganasanit niemimaan keskiosan tundralle.
Nganasaneja on pidetty Euraasian pohjoisimpana kansana. Pohjoisessa heidän porolaitumensa ulottuivat Taimyrjärvelle 77 leveysasteelle, talvella he siirtyivät lähelle metsätundran rajaa. 1600-luvun alussa nganasaneja oli noin 1 300 henkeä, mutta sen jälkeen heidän määränsä laski mm. kulkutautien takia. 1900-luvun alkuun saakka nganasanit muodostivat patrilineaarisia sukuyhteisöjä.
Perinteisiä elinkeinoja ovat poronhoito ja metsästys. Kalastuksen merkitys oli pienempi kuin seudun muilla kansoilla. Perinteinen asumus oli porontaljoilla peitetty kota. 1980-luvun alkuun mennessä poronhoidosta jouduttiin lähes kokonaan luopumaan villipeuran voimakkaan lisääntymisen takia. Nykyään nganasanit asuvat monikansallisissa taajamissa etelämpänä dolgaanien perinteisellä asuinalueella. Vakavia ongelmia ovat työttömyys ja alkoholismi.
Poronnahasta valmistettuja perinteisiä vaatteita ja jalkineita käytetään nykyäänkin varsinkin juhla-asuna. Ruokavalio koostuu jäisestä, kuivatusta tai keitetystä poron ja villihanhen lihasta, kalasta sekä nykyään myös leivästä. Uskontoon kuuluu luonnonvoimien ja henkien kunnioitus sekä šamanismi. Rikas suullinen perinne käsittää mytologisia kertomuksia ja epiikkaa, tarinoita, satuja ja lauluja. Laululla ja musiikilla on viime aikoihin saakka ollut uskonnollinen merkitys.
Isomyrskyliitäjät
Isomyrskyliitäjät ("Macronectes") on ulappaliitäjien heimoon kuuluva ulappalintusuku. Isomyrskyliitäjien sukuun kuuluu BirdLifen mukaan kaksi lajia.
Tontut (televisiosarja)
Tontut (, ) on espanjalaisen BRB Internacionalin tuottama piirrossarja. Sarja luotiin Espanjassa, mutta sen animoinnista vastasi kanadalainen Cinar-studio, nykynimeltään Cookie Jar Group.
Sarja pohjautuu Wil Huygen kirjoittamiin ja Rien Poortvlietin kuvittamiin teoksiin "Suuri tonttukirja" ja "Tonttujen kutsu".
Ensimmäisten 26 jakson päähenkilönä on lääkäritonttu "Taavi", joka kiertää metsissä auttamassa eläimiä ratsastaen "Viuhu"-ketulla. Lopuissa 26 jaksossa sarjan päähenkilöinä ovat tuomaritonttu "Klaus" ja hänen apulaisensa "Danny". He kiertävät sovittamassa ongelmia ympäri maata "Henri"-joutsenen selässä.
Tontut ovat 15 senttimetriä pitkiä ja painavat 250-300 grammaa. Sarjassa esitellään muun muassa metsätonttuja, särkkätonttuja, puutarhatonttuja, maalaistonttuja, kotitonttuja ja Siperian tonttuja. Tonttujen elinikä on tasan 400 vuotta. On olemassa kuitenkin muutamia tapauksia, jotka ovat eläneet yli 400 vuotta.
Tontut elävät pareittain kodikkaissa luolissa tai koloissa puiden alla, seuranaan pari hiirtä. Ruokavalioltaan tontut ovat kasvissyöjiä. Tontuilla on voimat telepatiaan ja mielenhallintaan. Tontut tervehtivät ja osoittavat huomiota toisilleen hieromalla neniään yhteen. Tontut voivat saada lapsia vain kerran elämässään ja aina kerrallaan kaksoset.
Tonttujen pahimpia vihollisia ovat peikot; ne ovat pahansuopia ja kömpelöitä olentoja, jotka tekevät harmia metsän asukkaille.
Tontut kritisoivat usein ihmisiä eläinten ja luonnon tuhoamisesta, sekä vähättelevät materialistista yhteiskuntaa, vaikkakin ainakin osalla tontuista on myös ihmisystäviä. Tontut varjelevat myös kieltään; ainoa tonttujen kielen sana, jonka ihminen saa lausua, on "Slitzweitz", mikä on hyvän yön toivotus. "Pääartikkeli: Luettelo televisiosarjan Tontut jaksoista"
Suomessa esitetty sarja koostuu tuotannollisesti kahdesta eri sarjasta: vuonna 1985 valmistuneesta "David el Gnomo" sekä vuonna 1987 valmistuneesta "La llamada de los gnomos". "Golden Voice" dubbasi sarjan jaksot 1-4 suomeksi VHS-julkaisua varten, mutta myöhemmin sarjaa esitettiin uudelleen dubattuna "Ylellä". Yle esitti sarjan ensimmäisen jakson ensikertaa TV2-kanavalla 9.10.1998.
Ylellä esitetyn, suomenkielisen version on ohjannut "Anne Nádasi". Sarjan tunnusmusiikit kyseisessä versiossa esittävät "Anja", "Timo", "Taija" ja "Tuulevi Tyrväinen".
Tonttu - David the Gnome:
80- luvulla julkaistu VHS-kasetti, joka sisälsi sarjan neljä ensimmäistä jaksoa suomeksi dubattuina. Ääninä Golden Voicen ääninäyttelijät.
Tontut: Taavi-tontun huikeat seikkailut:
Ensimmäisen sarjan jaksoista 1, 6, 8, 9, 11, 14 ja 25 koostettu elokuva. Julkaistu VHS:lle ja DVD:lle suomeksi dubattuna. Ääninä samat näyttelijät, kuin Ylen dubbauksessa.
Toisen sarjan jaksoista koostettu elokuva. Julkaistu VHS:lle ja DVD:lle suomeksi dubattuna. Ääninä samat näyttelijät, kuin Ylen dubbauksessa.
Toisen sarjan jaksoista koostettu elokuva. Julkaistu VHS:lle ja DVD:lle suomeksi dubattuna. Ääninä samat näyttelijät, kuin Ylen dubbauksessa.
Doug Serrurier
Louis Douglas "Doug" Serrurier (9. joulukuuta 1920 – 4. kesäkuuta 2006) oli eteläafrikkalainen Formula 1 -kuljettaja ja kilpa-autovalmistaja. Hän osallistui kolmeen F1 -osakilpailuun kausilla 1962–1963 ja 1965. Hän oli parhaimmillaan yhdestoista Etelä-Afrikan GP:ssä 1963. Hän osallistui kilpailuihin itsevalmistamallaan LDS-autolla. Auto perustui ensin Cooperin ja myöhemmin Brabhamin autoon.
Johnny Servoz-Gavin
Georges-Francis "Johnny" Servoz-Gavin (18. tammikuuta 1942 Grenoble – 29. toukokuuta 2006 Grenoble) oli ranskalainen F1-kuljettaja. Hän osallistui 13 F1-osakilpailuun kausilla 1967–1970. Hän saavutti yhteensä 9 MM-pistettä, kolme pistesijaa ja yhden palkintosijan, joka tuli Italian GP:stä 1968, jossa hän oli toinen.
Servoz-Gavin voitti Ranskan F3-sarjan mestaruuden vuonna 1966 ja Euroopan F2-mestaruuden vuonna 1969. Hän starttasi eturivistä Monacon GP:ssä 1968 johtaen kilpailua vähän aikaa, kunnes moottori petti. Hän teki historiaa Kanadan GP:ssä 1969 ajamalla ensimmäisenä ja ainoana kuljettajana pisteille nelivetoisella autolla, Matra MS84 4WD -autolla. Gavin ajoi viimeiset pisteensä Espanjan GP:ssä 1970 ollen viides. Karsiuduttuuaan Monacon GP:n aika-ajoissa hän päätti lopettaa F1-uransa.
Transformers: Revenge of the Fallen (videopeli)
Transformers: Revenge of the Fallen on Activisionin julkaisema kolmannen persoonan ammuntapeli, joka perustuu elokuvaan "". Peli julkaistiin usealle alustalle kesäkuussa 2009.
"Revenge of the Fallen" on jaettu kahteen tehtävään, joko pelata Autoboteilla tai Decepticoneilla. Peli seuraa hyvin pitkälti elokuvan juonta, mutta muutamilla lisäjuonilla ja hahmoilla. Toisin kuin edellisessä pelissä pelaaja voi tällä kertaa valita haluamansa juoneen liittyvät tehtävät. Mutta tietyt tehtävät on pakko suorittaa saadakseen auki muut tehtävät ja päästäkseen taistelemaan itse Fallenia (joka on viimeinen loppuvastus molemmissa kampanjoissa) vastaan. Jokaisella hahmolla kaksi eri tuliasetta käytössä ja lisäksi heillä on erikoiskyvyt, joiden pitää latautua uudelleen heti käytön jälkeen ennen kuin sitä voi käyttää uudelleen. Pelin aikana ihmishahmoja nähtiin harvemmin kuin robotteja.
Mukana on myös online-peli mahdollisuus viidellä eri moodilla, kuten Deathmatch jossa pelaajat voivat otella toisiaan vastaan millä tahansa hahmoilla. Tämän lisäksi he voivat otella ryhmänä.
Muihin versioihin nähden PlayStation 2:lla ja Wiillä käytössä on vain kaksi pelitilaa. Kampanjatila on yhdistetty yhdeksi kokonaiseksi tarinaksi, jossa pelataan lähes vuorotellen Autoboteilla ja Decepticoneilla. Areenatila on kaksinpeli, jossa pelaajat saavat valita itselleen oman hahmonsa kuudesta käytettävissä olevista hahmoista. Tarkoitus on yhteispelillä tuhota vastaan tulevat viholliset.
Hell on Wheels
Hell on Wheels on yhdysvaltalaisen metalliyhtye Manowarin ensimmäinen livealbumi. Levy on nauhoitettu vuonna 1997 "Louder Than Hell" -kiertueella, ja se julkaistiin 1998. Albumin kokonaiskesto on 1 tunti, 59 minuuttia ja 26 sekuntia.
Backseat (kappale)
Backseat on suomalaisen hard rock-yhtyeen Peer Güntin yksi tunnetuimmista kappaleista. Se julkaistiin singlenä yhtyeen samannimiseltä albumilta "Backseat" vuonna 1986, jolloin se nousi Suomen virallisen listan sijalle 14. Kappaleen ovat säveltäneet Timo Nikki, Teijo Erkinharju ja Teijo Kettula. "Backseat" valittiin Peer Güntin parhaaksi kappaleeksi Radio Rockin Suurimmat Yhtyeet-äänestyksessä ja "parhaaksi ajobiisiksi" Radio Cityn äänestyksessä kesällä 2012.
Singlen B-puolena on kappale nimeltä "Little Squeezer". "Backseat" on myös julkaistu Peer Güntin jokaisella live- ja kokoelmalevyllä.
Under a Violet Moon
Under a Violet Moon on folk rock -yhtye Blackmore’s Nightin toinen albumi. Albumi julkaistiin 13. heinäkuuta 1999 Steamhammer US -levy-yhtiön kautta.
Prionit (linnut)
Prionit ("Pachyptila") on ulappaliitäjien heimoon kuuluva ulappalintusuku. Prionien sukuun kuuluu BirdLifen mukaan kuusi lajia.
John Farnham
John Peter Farnham (s. 1. heinäkuuta 1949) on englantilaissyntyinen australialainen poplaulaja, joka tunnetaan esimerkiksi kappaleesta "You're the Voice" vuodelta 1986. Farnham on ollut esimerkiksi yhtyeessä Little River Band.
Farnham on naimisissa Jillian Billmanin kanssa. Parilla on kaksi lasta, Robert ja James Farnham.
NBA:n varaustilaisuus 1997
NBA:n vuoden 1997 varaustilaisuus pidettiin 25. kesäkuuta 1997 Charlottessa, Pohjois-Carolinassa.
David Grann
David Grann (s. 10. maaliskuuta 1967 New York, New York, Yhdysvallat) on yhdysvaltalainen toimittaja ja kirjailija, jonka esikoisteos "The Lost City of Z" oli heti kirjallinen läpimurto ja nousi sekä myynnilliseksi menestykseksi että on saanut kriitikkojen kehut.
Grann on ollut vuodesta 2003 The New Yorkerin toimittaja, joka on kirjoittanut esikoisteoksensa "The Lost City of Z – A Tale of Deadly Obsession in the Amazon" Indiana Jonesin esikuvasta Percy Harrison Fawcettista. Hän törmäsi Fawcettin nimeen Arthur Conan Doylesta kertovissa teoksissa kirjoittaessaan lehtiartikkelia Sherlock Holmes -tutkijan salaperäisestä kuolemasta. Fawcett on myös Doylen tieteisromaanin "Kadonnut maailma" päähenkilön John Roxtonin esikuva. Fawcett-kirjaa tehdessään Grann teki tutkimustyötä myös Etelä-Amerikassa Amazonin alueella, missä Fawcettin arvellaan kadonneen. Kirjan tekemiseen kului neljä vuotta. "The Lost City of Z:n" elokuvaoikeudet ostettiin jo ennen kirjan julkaisua, ja James Grayn ohjaama filmatisointi "The Lost City of Z" sai ensi-iltansa New Yorkin elokuvajuhlilla 2016.
Grann on kirjoittanut aiemmin novelleja, joita on julkaistu antologioissa.
Leonardo Mayer
Leonardo Mayer (s. 15. toukokuuta 1987 Corrientes) on argentiinalainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 21 ja nelinpelissä sijalle 58. Hän on voittanut kaksinpelissä kaksi ATP-turnausta ja nelinpelissä yhden.
Ranskan avoimissa 2009 Mayer selviytyi ensimmäistä kertaa Grand Slam -turnauksen pääsarjaan karsintojen kautta. Ensimmäisellä kierroksella hän voitti turnauksen 15:nneksi sijoitetun James Blaken lukemin 7–6(6), 7–5, 6–2, mutta hävisi toisella kierroksella Tommy Haasille lukemin 3–6, 6–7(2), 6–3, 6–4, 3–6. Wimbledonissa 2009 Mayer voitti ensimmäisellä kierroksella Oscar Hernandezin erin 6–0, 6–0, 6–3. Toisella kierroksella hän hävisi turnauksen kymmenenneksi sijoitetulle Fernando Gonzálezille lukemin 7–6(4), 4–6, 4–6, 4–6. Yhdysvaltain avoimissa 2009 hän voitti Andrey Golubevin lukemin 6–4, 4–6, 7–5, 6–3. Toisella kierroksella hän hävisi 15:nneksi sijoitetulle Radek Štěpánekille lukemin 6–7(5), 3–6, 4–6.
Ranskan avoimissa vuonna 2010 Mayer pääsi ensimmäistä kertaa Grand Slam -turnauksessa kolmannelle kierrokselle asti. Kolmannella kierroksella hän hävisi viiden erän ottelun Marin Čilićille.
Rudolf Koch
Rudolf Koch (20. marraskuuta 1876 Nürnberg – 9. huhtikuuta 1934 Offenbach am Main) oli saksalainen kalligraafikko, kirjasinsuunnittelija ja opettaja. Ollessaan Offenbachin taideteollisuuskoulun johtajana Koch loi uusia kirjasintyyppejä, kokosi ympärilleen nuoria taiteilijoita ja osoitti kirkkotaiteelle uuden suunnan.
Almby IK
Almby Idrottsklubb, lyhyemmin Almby IK tai AIK, on vuonna 1923 perustettu ruotsalainen urheiluseura Örebrosta. Seuran alkuperäiset lajit olivat jalkapallo sekä jääpallo. Mäkihyppy oli lajina vuosina 1927–1966. Jalkapallosta luovuttiin vuonna 1934 sarjajärjestelmän matkakustannusten vuoksi. Jääpallokin on aikojen kuluessa tullut ja mennyt. Nykyisistä lajeista suunnistus on ollut mukana vuodesta 1929 ja pyöräilyä harrastettiin jo 1930. Näiden lisäksi nykyiseen lajivalikoimaan kuuluu hiihto.
Suunnistuksessa seuran miehet ovat voittaneet Tiomilan vuosina 1988 ja 1985 ja Jukolan viestin 1985, 1984 ja 1981. Naiset ovat voittaneet Venlojen viestin 1983. Seuran menestyneimpiä suunnistajia ovat Jörgen Mårtensson ja Karin Rabe.
Raimo Suikkari
Raimo Kalevi Suikkari (5. marraskuuta 1939 Antrea – 7. heinäkuuta 2015 Espoo) oli suomalainen runoilija, kirjailija ja pienkustantaja. Hän toimi itsenäisenä kirjailijana ja pienkustantajana vuodesta 1992 alkaen kuolemaansa asti. Suikkari oli lisäksi Suomen Pienkustantajat ry:n hallituksessa 2000-luvulla sekä Espoon kirjailijat ry:n hallituksessa ja sihteerinä vuosina 1997–2007.
Välimeren kilpailut 2009
Välimeren kilpailut 2009 pidettiin Pescarassa Italiassa 25. kesäkuuta–5. heinäkuuta 2009. Ne olivat järjestyksessään 16. Välimeren kilpailut, ja niihin osallistui 23 maata.
Jalkapallo Välimeren kilpailuissa 2009
Vuoden 2009 välimeren kilpailujen jalkapalloturnaus alkoi 25. kesäkuuta ja loppui 4. heinäkuuta. Turnauksessa pelasi yhteensä 12 maata. Sen voitti Espanja voitettuaan loppuottelussa Italian. Kolmanneksi sijoittui Libya voitettuaan Ranskan rangaistuspotkukilpailuun menneessä ottelussa.
4 maalia:
3 maalia:
2 maalia:
1 maali:
Tummalaulumesikko
Tummalaulumesikko ("Meliphaga lewinii") on itäisessä Australiassa tavattava mesikkoihin kuuluva varpuslintu. Laji on nimetty australialaisen taidemaalarin John Lewinin mukaan.
Kooltaan tummalaulumesikko on noin 20–22 cm. Yleisväritykseltään lintu on vihertävän harmaa. Nokasta silmäkulmaan ulottuu kapea viiru paljasta vaaleaa nahkaa. Silmän takana on vaaleankeltainen kuunsirppimäinen laikku. Lennossa näkyy tummalaulumesikon siipihöyhenten vaaleat reunat. Molemmat sukupuolet muistuttavat toisiaan ulkonäöltään. Nuoret lajin yksilöt eroavat aikuisista tummalaulumesikoista silmien värin perusteella. Nuorilla silmät ovat rusekat, kun ne aikuisilla ovat siniset. Ulkonäöltään tummalaulumesikoa muistuttavat tarhalaulumesikko ("Meliphaga garcilis") ja nokilaulumesikko ("Meliphaga notata"), mutta ovat molemmat pienempiä. Paras tummalaulumesikon tuntomerkki on sen kauas kuuluva konekiväärin ääntä muistuttava laulu.
Tummalaulumesikkoa tavataan Australian itärannikolla pohjoisesta Queenslandista Victorian osavaltion keskiosiin. Lajin elinympäristöä ovat sademetsät ja kosteat pensaikkoalueet. Laji vaeltaa usein myös avoimemmillekin seuduille. Lintu on pääosin paikkalintu, mutta muuttaa talveksi korkeilta seuduilta matalammille.
Tummalaulumesikon pesimäkausi kestää syyskuusta tammikuulle. Suuri, kuppimainen pesärakennetaan kasvimateriaalista ja sidotaan yhteen hämähäkinseitin avulla. Naaras munii kahdesta kolmeen munaa, joita haudotaan kaksi viikkoa. Molemmat vanhemmat osallistuvat poikasten hoitoon.
Tummalaulumesikon ravinto koostuu pääsoin hedelmistä ja marjoista, mutta laji syö myös mettä ja hyönteisiä, joita se syö lennosta. Laji elää yleensä yksin, mutta voi myös muodostaa löyhiä noin kymmenen yksilön parvia.
Sinimarliini
Sinimarliini eli purjemarliini ("Makaira nigricans") on purjekalojen heimoon kuuluva marliinikala. Se on lihansyöjä, joka käyttää ravinnokseen monenlaisia eläviä organismeja lähellä veden pintaa. Sinimarliini on suosittu ja arvostettu saalis urheilukalastuksessa.
Sinimarliininaaras voi saavuttaa 4,3 metrin pituuden ja 540 kg painon. Painoennätys on 636 kg. Koiraat kasvavat hitaammin ja pienemmiksi kuin naaraat.
Sinimarliinin ruumis on päältä koboltinsininen ja alta hopeanvalkoinen. Sinisessä osassa on korkeussuuntaisia valkoisia raitoja. Otsa on hyvin korkea; ruumis on edestä paksu ja se kapenee taaksepäin. Yläleuka on pidentynyt keihäänmuotoiseksi. Pyrstö on korkea ja puolikuun muotoinen. Selkäevä on aivan edessä korkea ja matalampi takana.
Sinimarliinia esiintyy Atlantin valtameressä. Pääasiassa sen elinalueen rajat ovat etelässä Hyväntoivonniemen ja Rio de la Platan välillä, pohjoisessa Espanjan luoteisrannikon ja Newfoundlandin eteläosien välillä. 
Sinimarliinia esiintyy myös muissa merissä, mm eteläisellä intian valtamerellä se on suosittu urheilukalastuksen kohde.
Sinimarliinit saavuttavat sukukypsyyden 2-4 vuoden iässä. Lisääntymisaika on myöhäiskesästä syksyyn; kuteminen tapahtuu toukokuussa. Naaras voi kutea neljäkin kertaa yhtenä kutuaikana, kerrallaan jopa 7 miljoonaa mätimunaa, joista kukin 1 mm läpimitaltaan. Mätimunista vain harvat saavuttavat sukukypsyyden.
Koiraiden on todettu saavuttaneen 18:n ja naaraiden 27 vuoden iän.
Sinimarliinin pääravintoa ovat pääasiassa kalmarit, mustekalat ja pienet tai keskikokoiset kalat. Sen uskotaan käyttävän pitkää keihäsmäistä yläleukaansa saaliin tainnuttamiseen.
Sinimarliini saadaan tavallisesti saaliiksi sivusaaliina tonnikaloille tarkoitetuissa pitkäsiimoissa. Lajilla on kuitenkin kaupallista arvoa ympäri maailman. Vuonna 2000 sinimarliinia kalastettiin yhteensä 3064 tonnia. Sen liha on hyvänlaatuista, vaaleaa ja runsasrasvaista. Lihaa arvostetaan erityisesti Japanissa, missä sitä käytetään erityisesti sashimin valmistukseen.
Urheilukalastuksessa sinimarliini on erittäin haluttu ja arvostettu saalis.
Istiophorus
Istiophorus on ahvenkalojen (Perciformes) lahkoon ja purjekalojen (Istiophoridae) heimoon kuuluva kalasuku.
Sukuun luetaan kuuluvan kaksi suurikokoista lajia, Tyynessämeressä ja Intian valtameressä elävä purjekala sekä atlantinpurjekala. Kummallakin lajilla yläleuka on pidentynyt keihäsmäiseksi. Ne ovat maailman nopeimpia kaloja, jopa 110 km/h vauhdista on kerrottu. Kummankaan lajin pituus ei ylitä kolmea metriä ja paino harvoin ylittää 90 kg. Purjekalat tunnistaa helposti suurista selkäevistään.
Purjekalat ovat erittäin himoittua ja arvostettua saalista urheilukalastuksessa, jonka lisäksi niitä pyydetään teollisesti. Purjekalojen lihaa voi nähdä kalatiskillä.
Arturo Schwarz
Arturo Schwarz (s. 1924 Alexandria, Egypti) on italialainen taidehistorioitsija, professori, taidekonsultti ja kansainvälisten näyttelyjen kuraattori. Hän on kerännyt laajan kokoelman Marcel Duchampin, André Bretonin, Man Rayin ja Jean Arpin sekä muiden 1900-luvun taiteilijoiden teoksia. Hän on myös kirjailija ja runoilija. Schwarz on käsitellyt kirjoituksissaan Marcel Duchampia, Man Rayta, surrealisteja ja dadaisteja.
Schwarz karkotettiin poliittisen aktivismin vuoksi Egyptistä 1949. Hän asettui Italiaan Milanoon ja aloitti silloin taiteenkeräämisen. Hänen yhteistyönsä Jerusalemissa sijaitsevan Israel-museon kanssa alkoi 1972, jolloin hän lajoitti museolle 13 Duchampin teosten kopioita, jotka hän oli tehnyt 1964 Duchampin kanssa. 1991 hän lahjoitti laajan arkistonsa. Vuonna 1998 hän lahjoitti museolle 800-teoksen kokoelma dadan ja surrealismin taidetta. Kokoelmasta oli Gettyn museo tarjonnut hänelle suuret summat.
Israelin museon peruskorjaustyön aikana kokoelmasta kiersi maailmalla 250 teosta, ja ne ovat esillä Helsingissä Taidemuseo Tennispalatsin näyttelyssä "Suuntana surrealismi – mestariteoksia Jerusalemin Israel-museosta" 22.9.2009 saakka.
Purjekalat
Purjekalat (Istiophoridae) on ahvenkalojen (Perciformes) lahkoon kuuluva kalaheimo, jonka lajit ovat purjekaloja ja marliineja. Niitä tavataan ympäri maailman valtameriä. Heimon kaikilla lajeilla on keihäsmäiseksi pidentynyt yläleuka, siro ruumis ja huomattava selkäevä. Heimon kalat ovat maailman nopeimpia kaloja; purjekalan on kerrottu saavuttaneen jopa 110 kilometrin tuntinopeuden.
Purjekalat ja marliinit ovat haluttuja ja arvostettuja urheilukalastuksen saalislajeja. Ernest Hemingwayn romaanissa Vanhus ja meri kuvaillaan suuren marliinin kalastusta.
Heimossa on viisi sukua ja yksitoista lajia.
Iberiankeisarikotka
Iberiankeisarikotka ("Aquila adalberti") on hyvin harvinainen haukkalaji. Se muistuttaa paljon keisarikotkaa, joka tosin on hieman suurempi. Aiemmin nämä onkin luettu alalajeiksi. Iberiankeisarikotkaa tavataan Espanjan lounaisosissa ja Portugalissa, mutta yksittäisinä pareina se pesii mahdollisesti myös Marokossa.
Iberiankeisarikotka on 72–85 cm pitkä ja sen siipiväli on 180–210 cm. Se painaa 2 500–3 500 grammaa. Laji muistuttaa ulkonäöltään paljon keisarikotkaa. Vanhalla linnulla siiven etureuna on kuitenkin valkoinen sekä siiven ylä- että alapuolella. Iberiankeisarikotkan valkoiset hartialaikut ovat yleensä suuremmat kuin keisarikotkalla sijaiten edempänä, jolloin ne usein yhdistyvät valkeaan siiven etureunaan. Lisäksi iberiankeisarikotkan siipisulat ovat tummemmat eivätkä niin selvästi poikkijuovaiset, ja pyrstön tyvi vaaleammanharmaa ja juovaton. Nuori iberiankeisarikotka on nuorta keisarikotkaa punaruskeampi eikä sen puvussa ole viirutusta, vaan korkeintaan hyvin heikkoa kuviointia.
Iberiankeisarikotkaa tavataan Keski- ja Lounais-Espanjassa sekä Portugalin itäosissa. Marokosta se on hävinnyt. Marokosta on kuitenkin pesimähavainto vuodelta 1995, joten maassa voi olla yhä joitain pesiviä pareja. 1800-luvulla laji pesi myös Algeriassa, mutta sittemmin se on sieltä hävinnyt. Lajin pesimäkanta on nykyään noin 200 paria. Yksilömääräksi arvioidaan 450–600 yksilöä, joista 300–400 on täysikasvuisia.
Iberiankeisarikotkaa tavataan pääasiassa nahkealehtisen kasvillisuusvyöhykkeen metsissä, mutta myös marskimailla. Riittävä saaliseläinten määrä on tärkeä vaatimus elinympäristölle.
Vanhat iberiankeisarikotkat ovat paikkalintuja, mutta nuoret yksilöt vaeltavat itenäistymisensä jälkeen.
Iberiankeisarikotkan tärkeintä ravintoa ovat jänikset. Se syö myös raatoja, kyyhkyjä ja muita lintuja sekä matelijoita.
Äänis
Äänis on harvinainen suomalainen etunimi. Sillä oli oma nimipäivä 2. lokakuuta vuosina 1929–1949. Se on ollut suomalaisen almanakan kaikkien aikojen ainoa Ä-alkuinen nimi. Se viittaa Itä-Karjalassa sijaitsevaan Äänisjärveen ja kuuluu suursuomalaisiin nimiin.
Pääosa Ääniksistä on saanut nimensä 1940-luvulla. Jatkosodan aikana Äänis-nimen antamista perusteltiin joskus sillä, että lapsi oli kastettu rintamalta tuodulla Äänisen vedellä. Kustaa Vilkunan "Etunimet"-kirjassa Äänis on merkitty naisennimeksi, vaikka sen on saanut ainakin 50 miestä ja alle 30 naista.
Jyrki Äänis Kaleva Vesikansa, toimittaja ja tietokirjailija
Wolfgang Seidel
Wolfgang Seidel (4. heinäkuuta 1926 Dresden – 1. maaliskuuta 1987 München) oli saksalainen F1-kuljettaja. Seidel ajoi yleensä itsensä mukaan nimetyillä autoilla tai jotka olivat Scuderia Colonian omistamia.
Seidel osallistui 12 F1-osakilpailuun kausilla 1953, 1958 ja 1960–1962. Hän oli parhaimmillaan yhdeksäs Italian GP:ssä 1960. Seidel ajoi myös sarjan ulkopuolisia kilpailuja.
Seidel menetti kilpailulisenssinsä vuonna 1962, kun hän kritisoi jyrkästi Saksan kansallisen autourheilun ylintä päättävää komissiota eli ONS:ää (), kisajärjestäjiä sekä Saksan autourheiluklubia eli AvD:tä (). Kritiikin kohteena oli Seidelin kokema vääryys vuoden 1962 Saksan GP:ssä, jossa hän ei päässyt kilpailuun, koska oli teknisen mittausvirheen mukaan ajanut harjoituksissa vain 4 kierrosta sääntöjen vaatiman vähimmäismäärän 5 sijasta. Seidelilta vietiin sekä kilpailulisenssi että AvD:n jäsenyys. Lisäksi ONS asetti hänelle elinikäisen kilpailukiellon, joka muutettiin myöhemmin kahden vuoden mittaiseksi. Seidel yritti myöhemmin osallistua sarjan ulkopuoliseen Meksikon osakilpailuun ja haki osallistumislupaa FIA:lta, jota hän ei koskaan saanut. Kiellon ja vääryyden seurauksena Seidel lopetti kilpailemisen.
Günther Seiffert
Günther Seiffert (s. 18. lokakuuta 1937) on saksalainen entinen F1-kuljettaja.
Seiffert osallistui yhteen F1-osakilpailuun kaudella 1962, Saksan GP:hen, jossa hän jakoi autonsa Wolfgang Seidelin kanssa. Hän kuitenkin karsiutui, eikä päässyt starttaamaan kilpailuun. Hän osallistui myös MM-sarjaan kuulumattomiin kilpailuihin ollen parhaimmillaan seitsemäs Itävallan GP:ssä 1963.
Gateways to Annihilation
Gateways to Annihilation on death metal -yhtye Morbid Angelin vuonna 2000 julkaistu kuudes studioalbumi. Albumi oli viimeinen, jossa yhtyeen kitaristi Eric Rutan soitti.
Heini Koivuniemi
Heini Koivuniemi (s. 1973) on suomalainen voimailija. Hän on sijoittunut maailman vahvin nainen -kilpailussa toiseksi vuonna 2001 ja kolmanneksi vuosina 2002 ja 2003. Euroopan vahvin nainen -kilpailun hän voitti vuonna 2002. Suomen vahvin nainen -kilpailun hän on voittanut vuosina 2001 ja 2003. Voimanostossa hän on voittanut Suomen mestaruuden 75 kilogramman sarjassa vuonna 2004.
Art brut
Art brut (ranskaa, ) on taidemaalari Jean Dubuffetin käyttämä nimitys taiteesta, joka ilmaisee hänen mukaansa spontaanisti ihmismielen tiedostamattomia puolia. Tällaista taidetta ovat muun muassa mielisairaiden, lasten tai amatööritaiteilijoiden tekemät teokset. Myös graffiti laskettiin art brutiin. Dubuffet arvosti näissä vision tai emootion raakaa ilmaisua, joka ei joudu konvention ansaan. Dubuffet koki art brutin olevan aidointa ja alkuperäisintä taidetta sen raaimmassa perusmuodossaan.
Dubuffet kiinnostui 1940-luvulla taiteesta, joka oli karkeaa, hiomatonta ja jopa rivoa. Häntä innoittivat erityisesti psyykkisesti sairaiden tekemät teokset. Toisaalta myös Paul Kleen lapsenomaiset maalaukset olivat Dubuffet'lle merkittävä inspiraation lähde. Omissa varhaisemmissa töissään Dubuffet pyrki välittämään samaa rehellisyyttä, naiiviutta ja teeskentelemättömyyttä, joka ilmeni hänen mukaansa todellisessa art brut -taiteessa. Hänen myöhemmissä teoksissaan on vaikutteita graffitista ja psykoottisesta taiteesta.
Englanninkielisissä maissa art brutista käytetään usein nimitystä outsider art, jonka otti käyttöön taidekriitikko Roger Cardinal vuonna 1972.
Tom Enberg
Tom Gustaf Enberg (s. 26. elokuuta 1970 Hanko) on suomalainen jalkapalloilija. Hän pelaa Uudenmaan Nelosessa FC HIK:n joukkueessa.
Laitahyökkääjänä pelaavan Enbergin ura alkoi II divisioonan Hangö IK:sta 1988. Kaudeksi 1993 hän siirtyi Veikkausliigaan Turun Palloseuran riveihin. Enberg pelasi TPS:ssa 1993–1995 ja hänen suurin saavutuksensa oli Suomen Cupin voitto 1994. Turusta Enberg siirtyi kahden kauden ajaksi Myllykosken Palloon. Ensimmäisellä MyPa-kaudella hän voitti SM-hopeaa. Kausilla 1998–1999 Enberg edusti jälleen Turun Palloseuraa, kunnes hän palasi kesken kauden 1999 Ykkösessä pelanneeseen kasvattajaseuraansa, Hangö IK:hon. Kaikkiaan Enberg pelasi seitsemän pääsarjakautensa aikana 155 ottelua, joissa hän teki 32 maalia.
Maajoukkueessa Enberg pelasi vuonna 1995 viisi A-maaottelua.
Steel Panther
Steel Panther (aiemmin muun muassa nimillä Danger Kitty, Metal Shop ja Metal Skool) on yhdysvaltalainen, Los Angelesissa Sunset Stripillä perustettu parodinen glam metal -yhtye.
Alkujaan Metal Shop -nimisellä yhtyeellä on pisimpään kestänyt heavy metal -show Sunset Stripillä. Lavalla yhtye soittaa 1980-luvun glam metal -kappaleita sekä covereina että pilkallisina parodioina. Konserteissa yhtyeen kappaleiden välissä esitetään useimmiten komediaa, esimerkiksi riitaa jäsenten välillä, keskustelua seksistä, huumeista ja yleisön kanssa harrastetaan improvisoitua huumoria.
Suomessa Steel Panther esiintyi ensimmäistä kertaa Tampereen Sauna Open Air -festivaaleilla 10. kesäkuuta 2010. Toinen keikka oli 11. maaliskuuta 2012 Nosturissa, Helsingissä. Neljännen kerran yhtye esiintyi Suomessa 19. helmikuuta 2014 Tampereen Pakkahuoneella.
Bändi on myös esiintynyt Helsingin The Circuksessa 2012. Yhtye esiintyi jälleen kerran Tampereen Pakkahuoneella 14.syyskuuta 2016 sekä Helsingin The Cirkuksessa 15. syyskuuta 2016.
Kaikki yhtyeen jäsenet käyttävät nimimerkkejä imitoimiensa yhtyeiden hengessä.
Meidän gangstereiden kesken
Meidän gangstereiden kesken () on vuonna 1973 ensi-iltansa saanut elokuva, jonka ohjasi Enzo Barboni. Sen pääosia näyttelevät Bud Spencer ja Giuliano Gemma.
Forest of Equilibrium
Forest of Equilibrium on doom metal -yhtye Cathedralin vuonna 1991 julkaistu debyyttialbumi. Albumia pidetään yhtenä tyylilajinsa klassikkoalbumina.
Jarmo Flink
Jarmo Flink (s. 12. syyskuuta 1948) on suomalainen jalkapalloilija, joka peliuran päätyttyä toimi valmentajana.
Keskikentällä pelannut Flink edusti urallaan mestaruussarjassa Kuopion Palloseuraa 1966, 1969 ja 1971, Lahden Reipasta 1967–1968, Kopareita 1972–1973 sekä Kuusysiä 1974. Lisäksi Flink pelasi alemmilla sarjatasoilla Kopareissa 1970, Kuopion Elossa 1975–1976 ja 1979 sekä Kuopion Pallossa 1977–1978. Hän voitti urallaan kaksi Suomen-mestaruutta, Kuopion Palloseurassa 1966 ja Reippaassa 1967. Kaikkiaan Flink pelasi kahdeksan kauden aikana 138 pääsarjatason ottelua, joissa hän teki 21 maalia.
Maajoukkueessa Flink pelasi vuosina 1968–1975 yhteensä 13 maaottelua.
Pelaajauran jälkeen Flink toimi myös valmentajana. Hän oli muun muassa Kuopion Palloseuran päävalmentaja osan kaudesta 1980.
Myös hänen veljensä Turo Flink oli menestynyt jalkapalloilija.
Azar Gat
Azar Gat (s. 1959 Haifa, Israel) on israelilainen tutkija ja sotahistorioitsija.
Gat suoritti Bachelor of Arts-tutkintonsa Haifan yliopistossa 1978 ja Master of Arts-tutkintonsa Tel Avivin yliopistossa 1983. Filosofian tohtoriksi hän valmistui Oxfordin yliopistossa 1986. Hän on toiminut Tel Avivin yliopiston valtio-opin laitoksen johtajana vuodesta 1999.
Azar Gatin kirjoittamia teoksia:"War in Human Civilization" on yksi Times Literary Supplementin valinnoista vuoden 2007 parhaiksi kirjoiksi.